DEĊIŻJONI TAL-KUMMISSJONI
tal-11 ta' Ottubru 2005
li taċċetta impenn offrut li għandu x'jaqsam mal-proċediment anti-dumping li jikkonċerna l-importazzjonijiet ta’ ċerti briks tal-manjeżja li joriġinaw mir-Repubblika tal-Poplu taċ-Ċina
(2005/704/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikulari l-Artikolu 8 tiegħu,
Wara li kkonsultat lill-Kumitat Konsultattiv,
Billi:
A. PROĊEDURA
(1)
Permezz tar-Regolament (KE) Nru 552/2005 (2), il-Kummissjoni imponiet dazji anti-dumping provviżorji fuq l-importazzjonijiet fil-Komunità ta' ċerti briks tal-manjeżja li joriġinaw mir-Repubblika tal-Poplu taċ-Ċina (“RPĊ”).
(2)
Wara l-adozzjoni tal-miżuri anti-dumping provviżorji, il-Kummissjoni ssoktat l-istħarriġ dwar dumping, ħsara, u l-interess Komunitarju. Is-sejbiet definittivi u l-konklużjonijiet tal-istħarriġ huma ppreżentati fir-Regolament tal-Kunsill (KE) Nru Nru 1659/2005 li jimponi dazju anti-dumping definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti briks tal-manjeżja li joriġinaw mir-RPĊ.
(3)
L-istħarriġ ikkonferma s-sejbiet provviżorji ta' dumping li jagħmel ħsara rigward l-importazzjonijiet ta' ċerti briks tal-manjeżja li joriġinaw mir-RPĊ.
B. IMPENN
(4)
Wara l-adozzjoni tal-miżuri anti-dumping provviżorji, Yingkou Qinghua Refractories Co. Ltd., produttur esportatur li jikkoopera fir-RPĊ offra impenn ta' prezz flimkien ma' limitu kwantitattiv skont l-Artikolu 8(1) tar-Regolament bażiku. F'dan l-impenn, il-kumpanija offriet li tbigħ il-prodott ikkonċernat fi ħdan limitu kwantitattiv daqs jew ogħla mil-livelli ta' prezzijiet li jeqirdu l-effetti ħżiena tad-dumping. L-importazzjonijiet li jaqbżu l-limitu kwantitattiv se jkunu suġġetti għal dazji anti-dumping.
(5)
Il-kumpanija sejra wkoll tipprovdi lill-Kummissjoni b'tagħrif regolari u dettaljat dwar l-esportazzjonijiet tagħha lejn il-Komunità, li jfisser li l-impenn jista' jiġi ssorveljat effettivament mill-Kummissjoni. Minbarra dan, l-istrutturi tal-bejgħ ta' din il-kumpanija hija b'tali mod li l-Kummissjoni tqis li r-riskju li l-impenn miftiehem iqarraq bil-liġi, huwa limitat.
(6)
F'dan id-dawl, jitqies li dan l-impenn huwa aċċettabbli.
(7)
Sabiex il-Kummissjoni tkun tista' tissorvelja effettivament il-konformità tal-kumpanija mal-impenji, meta t-talba għar-rilaxx għall-moviment ħieles skont l-impenn titressaq quddiem l-awtorità tad-dwana rilevanti, l-eżenzjoni mid-dazju se tkun bil-kundizzjoni li tiġi ppreżentata fattura li jkun fiha għall-inqas dawk il-punti ta' tagħrif imniżżla fl-Anness tar-Regolament tal-Kunsill (KE) 1659/2005. Dan il-livell ta’ tagħrif jinħtieġ ukoll biex l-awtoritajiet tad-dwana jkunu jistgħu jaċċertaw bi preċiżjoni suffiċjenti li l-konsenja tikkorrispondi mad-dokumenti kummerċjali. Meta l-ebda fattura bħal din ma hija ppreżentata, jew meta ma taqbilx mal-prodott ippreżentat lid-dwana, l-ammont xieraq tad-dazju anti-dumping se jkollu jitħallas minflok.
(8)
Biex ikompli jiġi żgurat ir-rispett effettiv tal-impenn, l-importaturi ġew avżati mir-Regolament tal-Kunsill ta’ hawn fuq, li kwalunkwe vjolazzjoni tal-impenn tista’ twassal għall-applikazzjoni retrospettiva tad-dazju anti-dumping għat-tranżazzjonijiet rilevanti.
(9)
F'każ ta' ksur jew irtirar tal-impenn, id-dazju anti-dumping li ġie impost mill-Kunsill skont l-Artikolu 9(4) se japplika awtomatikament permezz tal-Artikolu 8(9) tar-Regolament bażiku.
ADOTTAT DIN ID-DEĊIŻJONI:
Artikolu 1
L-impenn offrut mill-produttur li jesporta msemmi hawn taħt, b'rabta mal-proċediment anti-dumping rigward importazzjonijiet ta' ċerti briks tal-manjeżja li joriġinaw mir-Repubblika tal-Poplu taċ-Ċina, huwa b'dan aċċettat.
Pajjiż
Kumpanija
Kodiċi Addizzjonali Taric
ir-Repubblika tal-Poplu taċ-Ċina
Yingkou Qinghua Refractories Co. Ltd., Ir-Raħal Qinghuayu, Id-Distrett ta’ Qinghua, Il-Belt ta' Dashiqiao, Il-Provinċja ta' Liaoning, 115100, RPĊ
A636
Artikolu 2
Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali ta' l-Unjoni Ewropea.
Magħmula fi Brussell, 11 ta' Ottubru 2005.